CELEX: 32008D0747
Language: da
Date: 2008-09-10 00:00:00
Title: 2008/747/EF: Kommissionens beslutning af 10. september 2008 om afslutning af undersøgelsesproceduren vedrørende de foranstaltninger, som Republikken Korea har indført i forbindelse med import og distribution af kosmetik, parfume og toiletartikler samt reklame herfor (meddelt under nummer K(2008) 4837)

20.9.2008   
            
            
               DA
            
            
               Den Europæiske Unions Tidende
            
            
               L 252/35
            
         
      KOMMISSIONENS BESLUTNING
   
   af 10. september 2008
   om afslutning af undersøgelsesproceduren vedrørende de foranstaltninger, som Republikken Korea har indført i forbindelse med import og distribution af kosmetik, parfume og toiletartikler samt reklame herfor
   (meddelt under nummer K(2008) 4837)
   (2008/747/EF)
   KOMMISSIONEN FOR DE EUROPÆISKE FÆLLESSKABER HAR —
   under henvisning til traktaten om oprettelse af Det Europæiske Fællesskab,
   under henvisning til Rådets forordning (EF) nr. 3286/94 af 22. december 1994 om fastsættelse af fællesskabsprocedurer på området for den fælles handelspolitik med henblik på at sikre udøvelsen af Fællesskabets rettigheder i henhold til internationale handelsregler, navnlig regler fastlagt i Verdenshandelsorganisationens regi (1), særlig artikel 11, stk. 1, og
   ud fra følgende betragtninger:
   A.   PROCEDUREMÆSSIG BAGGRUND
   
               (1)
            
            
               Den 2. april 1998 indgav Colipa (European Cosmetic, Toiletry and Perfumery Association) en klage i henhold til artikel 4 i forordning (EF) nr. 3286/94 (herefter benævnt »forordningen«) på vegne af de af organisationens medlemmer, der eksporterer eller ønsker at eksportere til Republikken Korea.
            
         
               (2)
            
            
               Klageren påstod, at Fællesskabets salg af kosmetiske produkter i Republikken Korea var genstand for en række handelshindringer i den i forordningens artikel 2, stk. 1, anførte betydning. De påståede handelshindringer var følgende:
               
                           a)
                        
                        
                           Proceduren for overensstemmelsesvurdering, ifølge hvilken prøvning af importeret kosmetik skulle foretages af de koreanske myndigheder i Korea.
                        
                     
                           b)
                        
                        
                           Belastende administrativ kontrol med varerne, herunder indberetning af følsomme handelsmæssige oplysninger til den koreanske industrisammenslutning.
                        
                     
                           c)
                        
                        
                           Diskriminerende procedure for reklametilladelse.
                        
                     
                           d)
                        
                        
                           Andre former for praksis: Mærkningsprocedurer, manglende anerkendelse af EU’s fortegnelse over kosmetiske ingredienser, forbud mod gaver ved køb og en række vanskeligheder, for så vidt angår reklamer.
                        
                     
         
               (3)
            
            
               Klageren påstod endvidere, at disse former for praksis forvoldte negative handelsmæssige virkninger i den i forordningens artikel 2, stk. 4, nævnte forstand.
            
         
               (4)
            
            
               Kommissionen besluttede derfor efter høring af det rådgivende udvalg, der er nedsat ved forordningen, at der forelå tilstrækkelige beviser til at berettige indledningen af en undersøgelsesprocedure med henblik på at undersøge de pågældende juridiske og faktuelle spørgsmål. Følgelig blev der indledt en undersøgelsesprocedure den 19. maj 1998 (2).
            
         B.   RESULTATER AF UNDERSØGELSESPROCEDUREN
   
               (5)
            
            
               I 1999 var undersøgelsens konklusion vedrørende proceduren for overensstemmelsesvurdering, at den var både diskriminerende og unødigt belastende og derfor i strid med artikel 5, stk. 1, afsnit 1 og 2, i WTO-aftalen om tekniske handelshindringer, hovedsageligt fordi de koreanske varer, i modsætning til importeret kosmetik, ikke skal gennemgå proceduren for godkendelse, før de bringes i omsætning. Det obligatoriske dokumentationskrav for administrativ kontrol med varerne medførte en unødvendig forøgelse af importørernes administrative arbejde og var derfor i strid med artikel 5, stk. 1, afsnit 2, i WTO-aftalen om tekniske handelshindringer. For så vidt angår bestemmelserne for reklamering for kosmetik, fandt Kommissionen ingen dokumentation for, at lovgivningen eller håndhævelsen heraf var diskriminerende. Og endelig vedrørende de andre former for praksis, der var nævnt i klagen, var den koreanske bekendtgørelse om mærkning allerede blevet ændret, og EU’s fortegnelse var blevet anerkendt. Man kunne ikke klage over den koreanske ordning vedrørende gaver ved køb, eftersom der også fandtes totalforbud herimod i visse medlemsstater. Undersøgelsen konkluderede endvidere, at visse af de undersøgte foranstaltninger kumulativt havde forvoldt eller udgjort en risiko for at forvolde negative handelsmæssige virkninger i den i forordningens artikel 2, stk. 4, nævnte forstand.
            
         C.   UDVIKLINGEN SIDEN AFSLUTNINGEN AF UNDERSØGELSEN
   
               (6)
            
            
               Efter at undersøgelsen var blevet gennemført, blev der indgået en aftale om afskaffelse af prøvning af importeret kosmetik ved en brevveksling i slutningen af juli 1999.
            
         
               (7)
            
            
               I mellemtiden indførte Korea en ny lovgivning om fremstilling, distribution og salg af kosmetik og indførelse af en ny kategori af kosmetiske produkter (herefter benævnt »funktionelle kosmetiske produkter«), for hvilke der blev opstillet mere belastende procedurer end for »almindelig kosmetik«. Kommissionen vedtog en afgørelse om suspension af undersøgelsesproceduren vedrørende hindringer for handelen med kosmetik (3) for at overvåge, hvordan de nye bestemmelser om kosmetik fungerer og administreres. Den foreløbige konklusion af evalueringen af den nye ordning i 2000 var, at den var for belastende og muligvis udgjorde en restriktiv handelspraksis.
            
         
               (8)
            
            
               Efter en række drøftelser med de koreanske myndigheder blev der opnået store fremskridt, da Food and Drug Administration i Korea foretog to på hinanden følgende gennemgange af reglerne om screening af funktionel kosmetik. Den ændring, der blev indført i 2003, medførte en række forbedringer i forbindelse med screening af funktionel kosmetik, herunder accept af in vivo-testdata og effektivitetsdata for den samlede formel (i stedet for data for bestemte aktivstoffer), fritagelse af visse produkter for effektivitetsscreening og forbedring af specifikationen af ingredienser. Ved den ændring, der blev vedtaget i 2004, blev kravet om stabilitetsdata afskaffet, specifikationen af ingredienser blev yderligere forbedret, og en række aktivstoffer blev undtaget fra effektivitetsscreening.
            
         
               (9)
            
            
               En række spørgsmål forblev imidlertid ubesvarede, og importørerne af kosmetik fra EU kunne stadig ikke nyde godt af de forbedringer, ændringerne medførte, på grund af at Food and Drug Administration i Korea var meget striks i sin fortolkning og anvendelse af de koreanske bestemmelser i praksis.
            
         
               (10)
            
            
               Efter fire års uafbrudte drøftelser gik de koreanske myndigheder endelig med til at fjerne de resterende hindringer for import og salg af kosmetiske produkter fra EU i Korea som følge af gennemførelsen af de koreanske bestemmelser. Disse forpligtelser består nærmere betegnet i: a) afgørelse sag for sag, der kan tages op til fornyet overvejelse, og hvor der tages hensyn til varen som helhed, af, hvorvidt mærkningen af et kosmetisk produkt får forbrugeren til at tro, at det er et funktionelt kosmetisk produkt (hvoraf der foretages effektscreening); b) anerkendelse af før-og-efter sammenlignende test af færdige varer (i forhold til det tidligere krav om sammenlignende test ved anvendelse af placebo); c) mindre belastende procedurer til registrering af og kontrol på markedet for rynkeprodukter; d) fritagelse for effektivitetsdata for varer inden for samme produktlinje; e) øget gennemsigtighed i godkendelsen af aktive ingredienser i funktionel kosmetik; f) for så vidt angår toldklarering af importerede kosmetiske produkter, afskaffelse af forpligtelsen til at indberette fortrolige oplysninger til den koreanske industrisammenslutning og overholdelsen af bestemte frister; g) høring af importører i forbindelse med udarbejdelse, vedtagelse og anvendelse af lovgivning og administrative retningslinjer for kosmetiske produkter. Disse forpligtelser betragtes af klageren (Colipa) som tilfredsstillende.
            
         D.   KONKLUSION OG HENSTILLING
   
               (11)
            
            
               På baggrund af ovenstående analyse skønnes det, at undersøgelsesproceduren har ført til en tilfredsstillende løsning på hindringerne som fremført i klagen fra Colipa. Undersøgelsesproceduren bør derfor afsluttes, jf. forordningens artikel 11, stk. 1.
            
         
               (12)
            
            
               Det rådgivende udvalg er blevet hørt om foranstaltningerne i denne afgørelse —
            
         VEDTAGET FØLGENDE BESLUTNING:
   Artikel 1
   Undersøgelsesproceduren vedrørende de foranstaltninger, som Republikken Korea har indført i forbindelse med import og distribution af kosmetik, parfume og toiletartikler samt reklame herfor, afsluttes hermed.
   Artikel 2
   Denne beslutning er rettet til medlemsstaterne.
   
      Udfærdiget i Bruxelles, den 10. september 2008.
      
         
            På Kommissionens vegne
         
         Peter MANDELSON
         
         
            Medlem af Kommissionen
         
      
   
   
      (1)  EFT L 349 af 31.12.1994, s. 71.
   
      (2)  EFT C 154 af 19.5.1998, s. 12.
   
      (3)  EFT L 4 af 9.1.2001, s. 29.